|  |  |
| --- | --- |
|  | PATVIRTINTA:  Viešosios įstaigos Centrinės projektų valdymo agentūros direktoriaus pavaduotojo  2019 m. liepos 23 d. potvarkiu Nr. DR-20-2-2019-10 |

**FIKSUOTOJO DYDŽIO NORMOS PROJEKTO NETIESIOGINĖMS IŠLAIDOMS APSKAIČIUOTI NUSTATYMO IR TAIKYMO METODIKA**

1. Ši fiksuotojo dydžio normos projekto netiesioginėms išlaidoms apskaičiuoti nustatymo ir taikymo metodika (toliau – Metodika) taikoma 2014–2021 m. Norvegijos finansinio mechanizmo ir Europos ekonominės erdvės finansinio mechanizmo programų, kurių programos operatorius yra CPVA, paraiškoms ir projektams, kai projekto vykdytojas ir (arba) partneris projekto **netiesioginių išlaidų**[[1]](#footnote-1) **nustatymui pasirenka būdą, numatytą Reglamentų**[[2]](#footnote-2) **8.5 straipsnio 1(b) dalyje - kai netiesioginės išlaidos apmokamos supaprastintai, taikant fiksuotojo dydžio normą** (toliau – FDN)**, sudarančią iki** **25 procentų** visų tiesioginių tinkamų finansuoti išlaidų, išskyrus tiesiogines išlaidas, skirtas subrangai, ir trečiųjų šalių suteiktų išteklių, kurie nėra naudojami projekto vykdytojo ar projekto partnerio patalpose, išlaidas[[3]](#footnote-3).

2. FDN, taikoma projekto vykdytojo ir (arba) projekto partnerio netiesioginėms projekto išlaidoms apmokėti, nustatoma paraiškos vertinimo metu pagal Fiksuotojo dydžio normos netiesioginėms išlaidoms apskaičiuoti nustatymo pažymoje (toliau – Pažyma) (Metodikos 1 priedas) pateiktus duomenis.

3. Projektui taikomos FDN apskaičiavimui remiamasi:

3.1. informacija apie planuojamas projekto išlaidas (pildoma Pažymos I dalis);

3.2. projekto vykdytojo ir (arba) projekto partnerio duomenimis apie faktines netiesiogines išlaidas ir darbo užmokesčio išlaidas už 12 pilnų mėnesių ataskaitinį laikotarpį, kurio pradžia nustatoma atėmus 14 mėnesių nuo paraiškos teikimo mėnesio pradžios (pvz., jei paraiška teikiama 2019 m. spalio mėn., į Pažymą įtraukiamos išlaidos už laikotarpį nuo 2018 m. rugpjūčio 1 d. iki 2019 m. liepos 31 d.) (pildoma Pažymos II dalis).

4. Jei pagal faktinę FDN, apskaičiuotą Pažymos II dalyje pagal pateiktą faktinių išlaidų informaciją, Pažymos III dalyje apskaičiuojamos projekto netiesioginės išlaidos viršija 25 procentus planuojamų tiesioginių išlaidų, kurių pagrindu šios Metodikos apimtyje skaičiuojamos netiesioginės išlaidos, didžiausia galima netiesioginių išlaidų suma projekte Pažymos III dalyje yra automatiškai perskaičiuojama, pritaikant didžiausią galimą 25 procentų dydį.

5. Užpildyta Pažyma pridedama prie paraiškos. Paraiškos vertinimo metu CPVA gali paprašyti pateikti išlaidų, nurodytų Pažymos II dalyje patyrimą ir apmokėjimą įrodančių dokumentų kopijas.

6. Projekto paraiškos vertinimo metu nustatyta netiesioginių išlaidų apmokėjimui taikoma FDN ir didžiausia galima netiesioginių išlaidų suma nurodoma projekto įgyvendinimo sutartyje.

7. Netiesioginės projekto išlaidos, apmokamos taikant FDN, deklaruojamos su kiekvienu mokėjimo prašymu, kuriame deklaruojamos kitos nei tiesioginės subrangos ir trečiųjų šalių suteiktų išteklių išlaidos, t. y. kai mokėjimo prašyme deklaruojamos komandiruočių ir darbo užmokesčio išlaidos. Tinkamų finansuoti netiesioginių projekto išlaidų suma apskaičiuojama pripažintą tinkamų finansuoti tiesioginių komandiruočių ir darbo užmokesčio išlaidų sumą padauginus iš projekto įgyvendinimo sutartyje nurodytos FDN.

8. Projekto įgyvendinimo metu netiesioginėms išlaidoms, apmokamoms taikant FDN, pagrįsti išlaidų patyrimo ir apmokėjimo dokumentų kopijos neteikiamos.

9. Jei projekto vykdytojo ir (ar) projekto partnerio faktiškai patirtos netiesioginės išlaidos yra mažesnės nei apmokėtos taikant FDN, išlaidų skirtumas po projekto užbaigimo neturi būti grąžintas.

10. Jei projekto vykdytojo ir (arba) projekto partnerio faktiškai patirtos netiesioginės išlaidos yra didesnės nei apmokėtos taikant FDN, išlaidų skirtumas apmokamas iš projekto vykdytojo ir (arba) projekto partnerio nuosavų lėšų.

PRIEDAS:

1. Fiksuotojo dydžio normos (FDN) netiesioginėms išlaidoms apskaičiuoti nustatymo pažyma.

1. Tinkamos finansuoti projekto netiesioginės išlaidos yra tokios išlaidos, kurios nėra skiriamos tiesiogiai projekto veikloms įgyvendinti, tačiau yra patiriamos įstaigos, įgyvendinančios projektą, lygmenyje, ir yra būtinos projekto įgyvendinimui bei galima nustatyti jų ryšį su tiesioginėmis projekto išlaidomis. Netiesioginių išlaidų pavyzdžiai: bendrų organizacijos išlaidų, susijusių su infrastruktūra (pvz. elektros energijos, gamtinių dujų, šildymo, vandens, valymo, apsaugos, patalpų priežiūros, ryšių ir kitos išlaidos), smulkiosios biuro įrangos bei kanceliarinių išlaidų, taip pat išlaidų, susijusių su horizontaliomis organizacijos veiklomis, tokiomis kaip administracinis ir finansų valdymas, žmogiškieji ištekliai, mokymai, teisinės konsultacijos ir kt., dalis, tenkanti projekto įgyvendinimui. [↑](#footnote-ref-1)
2. 2014–2021 m. Norvegijos finansinio mechanizmo įgyvendinimo reglamentas, patvirtintas 2016 m. rugsėjo 23 d. Norvegijos Karalystės užsienio reikalų ministerijos, ir 2014-2021 Europos ekonominės erdvės finansinio mechanizmo įgyvendinimo reglamentas, patvirtintas 2016 m. rugsėjo 8 d. Europos ekonominės erdvės finansinio mechanizmo komiteto (toliau kartu – Reglamentai). [↑](#footnote-ref-2)
3. Šios Metodikos apimtyje išlaidomis, skirtomis subrangai, ir trečiųjų šalių suteiktų išteklių išlaidomis yra laikomos šiose projekto biudžeto išlaidų kategorijose numatytos išlaidos: 1 (Žemė ir nekilnojamasis turtas), 2 (Ranga), 3 (Ilgalaikis turtas) ir 4 (Prekės ir paslaugos). [↑](#footnote-ref-3)